  На основу члана 79. став 6. Закона о јавним набавкама („Службени гласник РС”, брoj 91/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ОРГАНИЗАЦИЈИ И НАЧИНУ ОБАВЉАЊА ПОСЛОВА

ЦЕНТРАЛИЗОВАНИХ ЈАВНИХ НАБАВКИ НА РЕПУБЛИЧКОМ НИВОУ

I. ОСНОВНА ОДРЕДБА

Члан 1.

Овом уредбом ближе се уређује организација и начин обављања послова, планирање и спровођење централизованих јавних набавки на републичком нивоу.

II. ТЕЛО ЗА ЦЕНТРАЛИЗОВАНЕ ЈАВНЕ НАБАВКЕ

Члан 2.

Послове централизованих јавних набавки на републичком нивоу обавља Управа за заједничке послове републичких органа (у даљем тексту: Управа), као тело за централизоване јавне набавке на републичком нивоу.

III. НАРУЧИОЦИ ЧИЈЕ СЕ ПОТРЕБЕ ОБЕЗБЕЂУЈУ ПРЕКО УПРАВЕ

Члан 3.

Наручиоци који су дужни да своје потребе обезбеђују преко Управе су:

1. Народна скупштина;

2. Председник Републике;

3. Влада, кабинети и службе Владе;

4. Министарства и посебне организације, у складу са законом којим се образују министарства, осим министарства надлежног за одбрану и министарства надлежног за унутрашње послове;

5. Судови опште надлежности;

6. Управни окрузи;

7. Посебне организације образоване у складу са посебним законом, осим Безбедносно-информативне агенције;

8. Правосудни органи, и то:

1) Судство:

(1) Уставни суд;

(2) Високи савет судства;

(3) Врховни касациони суд;

(4) Управни суд;

(5) Привредни апелациони суд и

(6) Прекршајни апелациони суд;

2) Тужилаштва:

(1) Државно веће тужилаца;

(2) Републичко јавно тужилаштво;

(3) Тужилаштво за ратне злочине и

(4) Тужилаштво за организовани криминал;

3) Државно правобранилаштво;

9. Самостални и независни органи и организације:

1) Заштитник грађана;

2) Државна ревизорска институција;

3) Агенција за спречавање корупције;

4) Фискални савет;

5) Повереник за информације од јавног значаја и заштиту података о личности;

6) Повереник за заштиту равноправности;

7) Републичка комисија за заштиту права у поступцима јавних набавки;

8) Комисија за заштиту конкуренције;

9) Комисија за хартије од вредности.

Промена назива наручиоца из става 1. овог члана, неће утицати на право и обавезу наручиоца на планирање и обезбеђивање потреба преко тела за централизоване јавне набавке.

IV. ПРЕДМЕТ ЦЕНТРАЛИЗОВАНИХ ЈАВНИХ НАБАВКИ

Члан 4.

Предмет централизованих јавних набавки које спроводи Управа, без обзира на процењену вредност набавке, су следећа добра и услуге:

1) добра:

(1) канцеларијски материјал;

(2) рачунарски материјал – тонери (осим тонерa који су набављени на основу централизоване јавне набавке која је спроведена у претходној години);

(3) горива и мазива;

(4) превозна средства (уколико наручиоци прибаве сагласност у складу са важећим прописима);

(5) рачунарска опрема – хардвер (чија појединачна вредност не прелази износ од 1.000.000,00 динара);

(6) рачунарска опрема – хардвер (чија појединачна вредност прелази износ од 1.000.000,00 динара);

(7) електрична енергија;

(8) папирна конфекција и

(9) канцеларијски намештај.

2) услуге:

(1) санитарне услуге и друге сродне услуге (дезинфекција, дезинсекција и дератизација);

(2) услуге одржавања и поправке (одржавање рачунарске опреме – рачунара, штампача и комуникационе опреме – само за опрему која није била предмет централизоване јавне набавке у претходној години или је набављена у претходној години);

(3) електронске комуникационе услуге – услуга преноса путем оптичких влакана;

(4) услуге обезбеђења (физичко-техничко и противпожарно обезбеђење објеката);

(5) електронске комуникационе услуге – мобилна телефонија;

(6) електронске комуникационе услуге – интернет;

(7) услуге чишћења зграда;

(8) осигурање имовине;

(9) осигурање запослених;

(10) осигурање возила;

(11) услуге фиксне телефоније;

(12) услуге кабловске телевизије (IP).

Члан 5.

На предлог Управе Влада до 1. јула текуће године за наредну годину одређује централизоване јавне набавке добара и услуга које ће спроводити Управа у зависности од периода трајања оквирних споразума који су претходно закључени са истим предметом јавне набавке.

V. НАЧИН ПЛАНИРАЊА И СПРОВОЂЕЊА

ЦЕНТРАЛИЗОВАНИХ ЈАВНИХ НАБАВКИ

Члан 6.

Управа може да покрене поступак централизоване јавне набавке ако су испуњени следећи услови:

1) да је набавка предвиђена у годишњем плану централизованих јавних набавки за текућу годину;

2) да се набавка спроводи за наручиоце из члана 3. ове уредбе чије се потребе обезбеђују преко тела за централизоване јавне набавке.

Обавезе које наручиоци преузимају уговором о јавној набавци морају бити уговорене у складу са прописима којима се уређује буџетски систем, односно располагање финансијским средствима.

Члан 7.

Управа за потребе централизованих јавних набавки води Информациони систем централизованих јавних набавки (у даљем тексту: ИС ЦЈН), стара се о његовом функционисању и израђује инструкцију за коришћење ИС ЦЈН.

ИС ЦЈН je доступан наручиоцима на интернет страници Управе.

У ИС ЦЈН, наручиоци уносе податке о јавним набавкама, најкасније до 1. новембра текуће године за наредну годину.

Члан 8.

Годишњи план централизованих јавних набавки израђује Управа на основу података садржаних у ИС ЦЈН.

Управа, по прибављеним мишљењима надлежних органа, доставља Влади на сагласност Предлог годишњег плана централизованих јавних набавки, најкасније до 15. новембра текуће године за наредну годину.

У року од десет дана од дана добијања сагласности Владе, Управа објављује Годишњи план централизованих јавних набавки на Порталу јавних набавки.

Управа на својој интернет страници објављује извод из годишњег плана централизованих јавних набавки са подацима о предмету јавне набавке и оквирним датумом покретања поступка јавне набавке.

Члан 9.

Наручиоци за чије потребе Управа спроводи поступке централизованих јавних набавки, планирају набавке, испитују тржиште у сарадњи са стручним службама Управе и податке о својим потребама уносе кроз апликацију ИС ЦЈН за период од једне до четири године у складу са периодом за који се набавка спроводи на основу Годишњег плана централизованих јавних набавки.

Члан 10.

Управа спроводи све врсте поступака у складу са Законом о јавним набавкама.

Након окончаног поступка јавне набавке Управа закључује оквирни споразум или додељује уговор за добра и услуге.

Члан 11.

Наручиоци могу, под условима и у границама прописаним оквирним споразумом, закључити уговоре са најповољнијим добављачем.

Управа прати извршење оквирног споразума.

Наручиоци су дужни да, у року од пет дана од дана закључења уговора унесу податке у ИС ЦЈН, и то:

1) назив и адресу наручиоца;

2) вредност уговора;

3) датум закључења уговора и

4) период важења уговора, ради праћења извршења оквирних споразума од стране Управе.

Оквирни споразум могу користити само наручиоци који су прецизно наведени у оквирном споразуму, наручиоци у чије име је оквирни споразум закључен и наручиоци за које се на основу оквирног споразума јасно може утврдити да им је оквирни споразум намењен.

Члан 12.

Управа објављује на Порталу јавних набавки све врсте огласа и конкурсну документацију (измене, допуне, додатне информације или објашњења), одлуку о закључењу оквирног споразума/додели уговора и обавештење о додели уговора у складу са одредбама Закона о јавним набавкама.

Управа на писани захтев органа из члана 3. ове уредбе отвара приступне шифре и обезбеђује везу са апликацијом ИС ЦЈН службеницима наручиоца, корисника поступка централизованих јавних набавки.

У циљу благовременог информисања сваког наручиоца, Управа је дужна да у року од пет дана, достави путем електронске поште (e-mail) службенику који има приступну шифру за апликацију ИС ЦЈН закључен оквирни споразум или одлуку о обустави поступка, као и да на својој интернет страници објављује:

1) извод из годишњег плана централизованих јавних набавки;

2) закључене оквирне споразуме/уговоре, измене оквирних споразума/ уговора и одлуке о обустави поступака.

Управа, у року од 30 дана од дана истека тромесечја у којем су уговори закључени, објављује збирно тромесечно обавештење о додели уговора закључених на основу оквирних споразума, засновано на подацима које службеници наручилаца, корисника оквирних споразума, унесу у апликацију ИС ЦЈН.

VI. УСЛОВИ ЗА ОБАВЉАЊЕ ПОМОЋНИХ ПОСЛОВА

ЈАВНИХ НАБАВКИ

Члан 13.

Управа, поред послова централизованих јавних набавки може обављати и помоћне послове који се састоје у пружању подршке пословима планирања и реализације поступака набавке, нарочито у погледу:

1) пружања техничке подршке и помоћи која наручиоцима омогућава доделу уговора о јавној набавци или закључивање оквирних споразума;

2) саветовања у погледу планирања, припреме образаца, спровођења поступака јавне набавке и истраживања тржишта;

3) припреме и спровођења поступака јавне набавке у име и за рачун одређеног наручиоца.

Члан 14.

Управа може обављати помоћне послове из члана 13. ове уредбе у мери у којој је кадровски и технички оспособљена.

VII. ДРУГА ПИТАЊА ЗНАЧАЈНА ЗА РАД ТЕЛА

ЗА ЦЕНТРАЛИЗОВАНЕ ЈАВНЕ НАБАВКЕ

Члан 15.

У спровођењу поступака централизованих јавних набавки, нарочито у погледу испитивања тржишта у складу са чланом 29. став 1. Закона о јавним набавкама, одржавања система за правовремени и валидан унос података у ИС ЦЈН, сачињавања спецификације за појединачни предмет набавке, ангажују се расположиви ресурси одговарајућих сектора образованих у оквиру Управе.

VIII. ПРЕЛАЗНЕ И ЗАВРШНЕ ОДРЕДБЕ

Члан 16.

Даном ступања на снагу ове уредбе престаје да важи Уредба о организацији и начину обављања послова централизованих јавних набавки на републичком нивоу („Службени гласник РС”, бр. 116/20 и 59/21).

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2547/2023

У Београду, 30. марта 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |